Kameelperd wat ma, seun trap se kalf dood | Maroela Media
Riaan Celliers, bestuurder van die Blyde Wildlife Estate, het gesê die koei is vroeër suksesvol na 'n ander reservaat verskuif. Die koei se kalf van twee en 'n half maande het dit egter nie oorleef nie.
Volgens Celliers is al die nodige voorsorgmaatreëls getref en is daar aan al die wetlike vereistes voldoen. "Ons is almal platgeslaan deur hierdie baie hartseer nuus." Geen verdere besonderhede is bekend gemaak nie.
Daar sal na verwagting later vandag meer besonderhede bekend gemaak word oor dr. Katy Williams (35) en haar seuntjie Finn se toestand. Maroela Media het die naweek berig Katy het meer as 'n week ná die voorval haar bewussyn herwin en kan kommunikeer deur woorde en sinne op 'n papier te skryf.
"Katy se herstel vorder goed en haar toestand verbeter daagliks. Sy verstaan dat dit tyd sal neem om ten volle te herstel, maar het 'n positiewe ingesteldheid en verbaas dokters met haar vinnige vordering," lui die verklaring.
Die ma en seun word in die Busamed Modderfontein-hospitaal in Johannesburg behandel.
Die voorval het op 3 September op die Blyde Wildlife Estate sowat 15 km buite Hoedspruit gebeur waar die gesin woon. Katy se man, dr. Sam Williams (36), het gaan draf en toe hy omstreeks 18:00 terugkeer, het hy op die toneel, sowat 150 m van die gesin se huis, afgekom waar die kameelperd steeds besig was om sy vrou en seuntjie aan te val. Finn wag gewoonlik op dié plek vir sy pa om terug te keer wanneer hy gaan draf.
Sam kon die kameelperd verjaag. Katy en Finn is hierna na 'n nabygeleë vliegveld gehaas waar 'n mediese span onverpoosd gewerk het om hulle te stabiliseer. Finn is eerste met 'n ER24-helikopter na die Busamed Modderfontein-hospitaal geneem, gevolg deur sy ma in 'n tweede helikopter.
Ja lieflik! Want mense moet mos altyd inmeng met die arme diere!
Weereens ly n onskuldige dier net omdat sy haar instink gevolg het.
Dan is die koei mos beslis nie "suksesvol" verskuif nie! Liewe hemel, was dit nou nodig??
…hoekom het hulle die kameelperd geskuif?
AGV die aanval? Dis mos onnodig!
Eenvoudig verby. En alles gaan seker oor geld wat hulle kon verloor sou die kameelperd weer haar vul beskerm….